par to, kā tiek īstenota Eiropas Parlamenta un Padomes 2012. gada 18. janvāra Regula (ES) Nr. 70/2012 par statistikas pārskatiem attiecībā uz autopārvadājumiem

Kopumā tikai dažas dalībvalstis spēja precīzi novērtēt regulas īstenošanas rezultātā radīto slogu. Neskatoties uz to, var izdarīt šādus secinājumus:

Komisija apkopo informāciju par valstu datu vākšanas metodēm (izmantotajiem reģistriem, paraugu atlases metodiku, aptvērumu u. c.) ik pēc trīs gadiem un nodod tos atklātībai savā publikācijā “Dalībvalstu un kandidātvalstu kravu autopārvadājumu apsekojumos izmantotā metodika”.

Regulā (ES) Nr. 70/2012 noteikto datu sniegšanas pienākumu izpildes pakāpe ir ļoti augsta. Visas dalībvalstis iesniedza nepieciešamās datu kopas, bet kavēšanās tika konstatēta ļoti retos gadījumos, galvenokārt IT izmaiņu dēļ valsts līmenī. Tas ļauj sagatavot kvalitatīvus un uzticamus statistikas datus par autopārvadājumiem Eiropā.

Tajā ir noteikts, ka visām dalībvalstīm ir pienākums sniegt datus. Saskaņā ar regulas 1. panta 3. punktu Malta ir vienīgais izņēmums no šī noteikuma, jo tajā ir reģistrēts mazs skaits kravas autotransporta līdzekļu, kuriem ir izsniegta apliecināta Kopienas licences kopija. Jēgpilnu un uzticamu datu vākšana no valsts nelielā autoparka radītu Maltas uzņēmumiem nesamērīgu slogu.

Politiskā nozīme ir ļoti svarīga: baltajā grāmatā “Ceļvedis uz Eiropas vienoto transporta telpu — virzība uz konkurētspējīgu un resursefektīvu transporta sistēmu” tika noteikti desmit mērķi konkurētspējīgai un resursu izmantošanas ziņā efektīvai transporta sistēmai (kritēriji, lai sasniegtu mērķi par 60 % samazināt siltumnīcefekta gāzu emisijas). Detalizēti statistikas dati par autopārvadājumiem ir nepieciešami, lai sekotu vairāku šo mērķu sasniegšanas gaitai (piemēram, attiecībā uz mērķi līdz 2030. gadam pārcelt uz citiem transporta veidiem 30 % no tādiem kravu autopārvadājumiem, kuriem pārvadāšanas attālums pārsniedz 300 km).

·pastāv ievērojamas atšķirības starp dalībvalstīm attiecībā uz slogu, kas saistīts ar datu vākšanu, it īpaši atkarībā no pieejamajām valsts datu apkopošanas sistēmām. Konkrētāk — pamatojoties uz to valstu atbildēm, kuras sniedza informāciju par šo jautājumu, tika noskaidrots, ka:

olaiks, kas respondentiem bija nepieciešams, lai ziņotu datus par vienu transportlīdzekli, kurš tiek izmantots pārvadājumos attiecīgajā pārskata periodā, vidēji svārstījās no 10 līdz 45 minūtēm atkarībā no izmantotās datu apkopošanas sistēmas;

olaiks, kas respondentiem bija nepieciešams, lai ziņotu datus par vienu transportlīdzekli, kurš netiek izmantots pārvadājumos attiecīgajā pārskata periodā,vidēji svārstījās no 2 līdz 7 minūtēm;

oiespēja apkopot un nosūtīt datus elektroniski ievērojami samazina datu ziņošanas slogu respondentiem.

Tomēr jāatzīmē, ka slogu, kas rodas datu vākšanas apsekojuma rezultātā, ko veic saskaņā ar Regulu (ES) Nr. 70/2012, kompensē iegūto statistikas datu pievienotā vērtība. Proti —

·Komisija pārvalda katras dalībvalsts iesniegtos konfidenciālos mikrodatus un apkopo detalizētus valsts datus (D tabulas). Šajās tabulās tiek apkopota pilnīga statistiska informācija par katras ziņotājvalsts autopārvadājumiem, kas tiek veikti to teritorijā ar kravas autotransporta līdzekļiem, kuri reģistrēti jebkurā ES dalībvalstī (izņemot Maltu), Šveicē un Norvēģijā. Šīs regulas īstenošana un Komisijas nodrošinātais pakalpojums novērš nepieciešamību vēlreiz apkopot datus valsts līmenī par ārvalstu kravas autotransporta līdzekļiem.

·Iesaistītajām valstīm ir liela interese par iegūtajiem statistikas datiem; iegūtie rezultāti sniedz pievienotu vērtību un tiem ir izšķirīga nozīme Eiropas autopārvadājumu pārraudzībā.

·Informācijas vākšana un pārvaldība mikrodatu līmenī nodrošina elastību, lai — nekavējoties un bez papildu pasākumu veikšanas valstu līmenī — apmierinātu konkrētas ES politikas vajadzības, kam nepieciešama statistikas informācija. Šāda informācija bieži ir nepieciešama politikas izstrādes dienestiem pārskatu sagatavošanai vai atbilstošo tiesību aktu un politikas mērķu izvērtēšanai.

2.4.Administratīvā sloga mazināšana un vienkāršošana

Administratīvā sloga mazināšana un vienkāršošana pastāvīgi ir Komisijas uzmanības lokā. Pamatojoties uz dalībvalstu atgriezenisko saiti, Komisija sadarbībā ar valstu statistikas pārvaldēm veic konkrētas darbības, lai valsts iestādēm un apsekojuma respondentiem mazinātu datu vākšanas un ziņošanas slogu. Tās ir šādas:

1.instrumentu izstrāde, lai atvieglotu reģionu detalizēto datu ziņošanu (NUTS 3);

2.automatizētu mikrodatu nosūtīšanas un validēšanas rīku un procesu izstrāde, kas sniedz dalībvalstīm atgriezenisko saiti par datu kvalitāti un konkrētām katras datu kopas kļūdām;

3.elektronisku aptaujas un tiešsaistes ziņošanas sistēmu izmantošanas veicināšana un atbalsts to ieviešanā valsts līmenī;

4.dalībvalstu un Savienības kaimiņvalstu ekspertu sanāksmju rīkošana (darba grupas un uzdevumgrupas), lai apmainītos ar labo praksi un apspriestu ar datu kvalitāti, problēmām un risinājumiem saistītus jautājumus.

2.5.Datu validēšana un saņemto statistikas datu kvalitāte

Kaut arī autopārvadājumu apsekojuma īstenošanas kvalitāte ietilpst dalībvalstu atbildības lokā, Komisija veic visus pasākumus, lai atklātu kļūdas saņemtajos datos, kā arī uztur efektīvu un uzticamu IT sistēmu datu validēšanai un apstrādei. Komisija regulāri sniedz dalībvalstīm atgriezenisko saiti par jautājumiem, kurus būtu vēlams izmeklēt papildus.

Ziņotājvalstis dara visu iespējamo, lai novērstu kļūdas, it īpaši tās, kuras atkārtojas. Validēšanas procedūra paredz valsts, starptautisko un kopējo autopārvadājumu mikrodatu validēšanu reizi ceturksnī un gadā, kā arī laikrindu pārbaudes:

·mikrodatu validēšana: lai nodrošinātu datu kopu sagatavošanu bez kļūdām, ziņotājvalstis saņem validācijas ziņojumu par katru datu nosūtīšanas gadījumu, kurā ir iekļauta sīka informācija mikrodatu līmenī, lai atvieglotu konstatēto kļūdu izlabošanu. Tas ir atkārtots process, kas ilgst, līdz visas kļūdas ir izlabotas. Turklāt Komisija pastāvīgi pilnveido savus validēšanas noteikumus, lai nodrošinātu atbilstību mainīgajām vajadzībām un sagatavotu kvalitatīvus statistikas datus.

·laikrindu pārbaudes: Komisija (Eurostat) uzskata, ka ir svarīgi pirms datu publicēšanas identificēt netipiskos datus laikrindās, jo kravu autopārvadājumu statistika tiek izmantota dažādos Komisijas ziņojumos, lai izdarītu secinājumus par autopārvadājumu tirgus attīstību. Gadījumos, kad ir vērojamas būtiskas svārstības, Komisija īpaši pieprasa ziņotājvalstīm apstiprināt šādas tendences. Vajadzības gadījumā dalībvalstis iesniedz pārskatītas datu kopas vai paskaidrojumus, kāds ir iemesls šādām ievērojamām laikrindu svārstībām.